Світло

**Видиме світло** є електромаґнетічне жарїня о вовновій довжцї 400–750 нм. Вовновы довжкы світла лежать міджі вовновыма довжками ултрафіалового жарїня і інфрачервеного жарїня. В дакотрых областях наукы і технікы може быти світлом розумене і електромаґнетічне жарїня хоцьякой вовновой довжкы. Три основны властности світла (і електромаґнетічного вовнїня вообще) суть світивость (амплітуда), фарба (фреквенція) і поларізація (угол вовнїня). Про дуалітї частицї і вовнїня мать світло властности як вовнїня, так частицї. Штудіов світла і ёго інтеракціями з матеріалом ся занимать оптіка.

## Видиме світло
**Видиме світло ** є часть електромаґнетічного спектра о фреквенції 3.9×1014&nbsp;Hz (гертз) аж 7.9×1014&nbsp;Hz, де швыдкость (*c*), фреквенція (*f* або ν), і вовнова довжка (λ) утримують одношіня:

: c = f \lambda\;\!

і швыдкость світла у вакуу *c* є конштанта. В оптіцї ся тыж хоснує кругова фреквенція *ω*, котра є споєна з фреквенціов *f* одношінём *ω&nbsp;=&nbsp;2πf*. Вовнова довжка видительного світла у вакуу є 400&nbsp;нм аж 800&nbsp;нм.

Точнїше повіджено, тот россяг є видимым світлом про чоловіка. Дакотры виды жывых творів внимають россяг інакше - наприклад пчолы го мають дале напрямом ку куртшым вовновым довжкам (ултрафіалове жарїня), тай наспак дакотры плазы внимають і інфрачервене жарїня.

Россяг вниманых вовновых довжок є становленый передовшыткым тым, же в области видитемого світла є максімум електромаґнетічного жарїня зо Сонця допадаючого на Землю, і так є у тім россягу найлїпше відїти.

## Шырїня світла
Характер світла ся пробовали вчены трафити довгый час. Наприклад Платон собі думав, же людьскы очі суть актівныма жрідлами світла. Ёго понятя оптікы было актуално інверзне к днешнїй лучовій оптіцї (тоты самы лучі, але спачный напрям світла). Єдным з першых фізіків в днешнїм змыслї слова быв Ісаак Ньютон, котрый розумів світло як ток частиць в механічнім змыслї. Теорія але была в роспорї з експеріментом, бо за тов теоріов доходило к лому світла од колміцї допаду при переходї світла з оптічно рідшого середовища до оптічно густїшого (тіпічно воздух-скло). Вовнова теорія доказала подати пояснїня і много іншых явів. Частицёвый погляд на світло быв знову ожывленый аж квантовов фізіков.

Од половины 20. стороча є платна теорія о дуалітї частицї і вовнїня. То єсть світло ся справать як вовна, котра несе квантоване множество енерґії.

### Лом світла
Лучі світла ся при переходї з єдного середовища до другого ламуть, наприклад кідь світло допадать під углом на переглядный матеріал, як є скло або вода. Різны матеріалы спомалюють світло роздїлно, та лом є все під другым углом.

### Швыдкость світла

#### Швыдкость світла у вакуу
Швыдкость світла в доконалім вакуу *c* была міряна многораз в історії. Єдно з першых документованых мірянь ведучіх к приближному резултату учінив Дан Оле Ромер року 1676. У звязаности з проблематіков навіґації мореплаваня позоровав рушаня планеты Юпітер і ёго місяця Іо телескопом, де зазначів одхылку в помыселній дорозї кружіня То. Міряв час штиридцять кружінь. А то при рушаню ся Земли в напрямі к Юпітеру і од нёго. Розознав розлуку 22 минут і тоту правилно прираховав конечной швыдкости світла. О кідь Ромер з тым найджінём дале не робив, многы з того значіня пізнїше выраховали швыдкость світла. Першым быв вызначный нідерландьскый математік, фізік і астроном Хрістіан Гуіґенс. 

Перше успішне міряня поземныма середками выконав Гіпполіте Фізеау в роцї 1849. Фізеау післав звязок світла на зеркало, котрому до драгы клав крутяче ся зубчате колесо. При знамій швыдкости колеса выраховав швыдкость світла на 313&nbsp;000&nbsp;км/с.

Далше міряня было выконане по пристаню на Місяцї : по уміщіню зеркала на ёго поверьхню ся зміряв час, за котрый ся одбитый луч вернув назад на Землю.

Взглядом к тому, же швыдкость світла у вакуу є універзалнов конштантов, котрой великость є становлена значінём *c*=299 792 458 м/с, і час годен міряти в сучасній добі з высоков точностёв, є значіня довжкы метер дефінована помочов швыдкости світла у вакуу.

#### Швыдкость шырїня в іншых середовищах
В іншім середовищу ся світло шырить швыдкостёв *v*, котра є все низша як *c*. Подїл тых швыдкостей є рівный індексу лому даного середовища *n*, т.є. *n&nbsp;=&nbsp;c/v*. В резултатї того доходить на граніцях матеріалів з різныма значінями *n* к лому світла.

Точнїше повіджено, тото ся тыкать середовища без дісперзії, т.є. припадів, коли індекс лому не залежыть на вовновій довжцї. В середовищу з дісперзіов треба одрізняти фазову і ґрупову швыдкость: фазова швыдкость описує швыдкость шырїня плох з тов самов фазов, причім ґрупова швыдкость ся односить к обалцї амплітуды, ці ку швыдкости шырїня сіґналу (інформації).

Кідь є залежность індексу лому на круговій фреквенції *n(ω)*, пак ся фазова швыдкость рівнать:

v(\omega) = \frac{c}{n(\omega)}

і ґрупова швыдкость є:

v_g(\omega) = \frac{c}{n(\omega)+\omega \frac{dn}{d\omega}}.

Ґрупова швыдкость не може перевышыти годноту *c* у згодї з теоріёв релатівіты. Напроти тому ся фазова швыдкость, котра не є споєна з переношанём інформації, може набывати скоро хоцьякы значіня, высшы як *c* ці докінце мінусовых (смоть тыж індекс лому).

Шырїня світла в матеріалї можеме внимати як повторяне абсорбованя і выжарованя фотонів, і то так, же по ожарїню ся дістане атом до ексцітованого статусу, у котрім перебуде лем куртый час і наслїдно фотон выжарить назад, тот наслїдно поїсть далшый атом ітд.... Світло ся рушать помалше, бо атомы перебывають в ексцітованім статусї даякый час. То єсть світло ся в матеріалї шырїть так скоро як у вакуу, але є в кусї абсорбованый і выжарованый атомами матерії.

## Абсорбція світла
Як світло трафіть на поверьх, часть є абсорбована атомами зверьху даного матеріалу, причім поверьхня ся барз слабо огрїє. Каждый вид атому абсорбує даякы вовновы довжкы (фарбы) світла. Фарба поверьхнї залежыть од того, як вовновы довжкы вбере і котры одбє. Лист є так видженый як зеленый, бо абсорбує вшыткы фарбы окрем зеленой, і мы видиме лем одбиване зелене світло.

## Інтерференції
К інтерференціям доходить, кідь ся стрїтять дві вовны світла. Як ся зыйдуть, пак ся взаємно посилнять. Тому ся говорить позітівна (тыж конштруктівна) інтерференція і виджена є як ясне світло. Кідь ся не згодують, пак можуть єдна другу зрушыти. То є неґатівна (дештруктівна) інтерференція і тоту є видно як тїнь. Інтерференчны смужкы (Фізеауовы смужкы) суть смугы світла і тїня створены черявым зосилнїнём і ослаблїнём складаючіх ся світловых звязків.

На інтерференчны максіма (конштрукт. інтерфер.) платить: **2 × n × d = (m − 1) × λ**
На інтерференчны мініма (дештрукт. інтерфер.) платить: **2 × n × d = (2 × m − 1) × (λ / 2)**

де **d** є найкуртша сторона триуголника, **m** є чісло максім (мінім) – m = {1, 2, 3, …}, **n** індекс лому середовища і **λ** сімболізує вовнову довжку допадаючого жарїня.

## Фарба і вовнова довжка
Різны фреквенції світла видиме як фарбы, од червеного світла з найнизшов фреквенціов і найдовшов вовновов довжков по фіалову з найвысшов фреквенціов і найкуртшов вовновов довжков.

Такой піля видимого світла ся находить *[[ултрафіалове жарїня|ултрафіалове]]* (UV), в напрямі до куртшых вовновых довжок, і *[[інфрачервене жарїня]]* (IR), напрямом до довшых довжок. І кідь люде не видять IR, можуть влизке IR чути як тепло своїма рецепторами в скорї. Ултрафіалове світло ся зясь на чоловіку проявить звышінём піґментації скоры, знамым як опалїнём.

## Міряня світла
Наступныма величінами пописуєме світло:
* яс (або теплота)
* освітлїня (єдиніця SI: лукс)
* світловый ток (єдиніця SI: лумен)
* світивость (єдиніця SI: кандела)

світло тыж можеме пописати за помочі тых величін:
* амплітуда,
* фарба (або фреквенція), і 
* поларізація.

## Жрідла світла

* саланя тепла (жарїня чорного тїлеса)
** жарїня жаровкы
** сонячне світло
* жарїня плазмату (огень, облукова лампа)
* атомова спектрална емісія (емісії можуть быти стімулованы або спонтанны)
** ласер і масер (стімулована емісія)
** світло ЛЕД діоды
** ґазовы выбойкы
* ускорїня вольного носіча пруду (обычайно електрон, хоснує ся напр. в сінхротронах)
* лумінісценція,
** Фотолумінісценція
** Електролумінісценція
** Катодолумінісценція
** Хемолумінісценція 
** Радіолумінісценція
** Тріболумінісценція
* флуоросценція
* фосфоренція
** катодове жарїня
* радіоактівный роспад
* анігілація пару частицї-антічастицї

## Выужытя світла
Світло ся хоснує в много апаратах (LCD образовках, DVD перегравачах, мобілах), з ёго помочов зварює і рїже, або наприклад оперує в медіцінї. Світло ся хоснує в много областях (міджі них належыть напр. комунікація, здравотницьтво, выробны технолоґії). За помочі світла люде позорують і далекы весмірны тїлеса, котру выжарують, одбивають або іншым способом суть овпливнены світлом.

### Екстерны одказы
* Вовновы властности світла
* Вацлав Каізр: Міряня швыдкости шырїня ся світла

### Аудіовізуалны документы
* Light Fantastic – серіал о світлї з антропоґенічного погляду, 4×60 минут, режія Паул Сен

Катеґорія:Фізіка
Катеґорія:Електромаґнетічне жарїня